Donald Spoto

Donaldas Spotas (, 1941 m. birželio 28 d. Niu Rošelis, Niujorko valstija, JAV – 2023 m. vasario 11 d. Kiogė, Danija) – amerikiečių biografas ir teologas. Jis buvo žinomas dėl bestseleriais tapusių kino ir teatro pasaulio žmonių biografijų bei knygų apie teologiją ir dvasingumą.

Spotas parašė 25-ias knygas, tarp jų Alfredo Hičkoko, Lorenso Olivjė, Tenesio Viljamso, Ingridos Bergman, Džeimso Dyno, Elizabetos Teilor, Greisės Keli, Marlenės Dytrich, Merlinos Monro, Odrės Hebern ir Alano Beitso biografijas. BBC/HBO televizijos filmas „Mergina“ („The Girl“, 2012), pasakojantis apie aktorės Tipės Hedren patirtį statant filmą „Paukščiai“ („The Birds“, 1963), iš dalies paremtas Spoto darbu apie A. Hičkoką.

D. Spotas taip pat parašė biografinių pasakojimų apie Vindzorų dinastiją nuo Viktorijos epochos iki princesės Dianos laikų ir tokių religinių veikėjų, kaip Jėzus, šventoji Žana d'Ark ir šventasis Pranciškus Asyžietis istorijas; pagal pastarąją religinis TV tinklas „Faith & Values Media“ pastatė dokumentinį filmą.

Vaikystė ir išsilavinimas 
D. Spotas gimė Niu Rošelyje, Niujorko valstijoje. 1959 m. baigė Jonos parengiamąją mokyklą, 1963 m. Jonos koledže su pagyrimu apgynė bakalauro laipsnį, o 1966 m. ir 1970 m. – Fordhamo universitete atitinkamai magistro ir daktaro laipsnius. 2013 m. Meno universiteto akademija (San Fransiskas) jam suteikė garbės daktaro vardą, įvertindama jo indėlį į literatūrą ir švietimą.

Karjera

Dėstymas 
Ferfildo universitete ir Niu Rošelio koledže D. Spotas dėstė teologiją, krikščioniškąją mistiką ir biblinę literatūrą, o vėliau, nuo 1966 iki 1986 m., Naujojoje socialinių tyrimų mokykloje (Niujorkas) – kino studijas. Nuo 1987 m. dėstė Pietų Kalifornijos universitete. Be to, 1980–1986 m. jis buvo kviestinis dėstytojas Britų kino institute ir Nacionaliniame kino teatre Londone. Nuo 2003 m. dirbo nuolatiniu kviestiniu dėstytoju Danijos kino institute Kopenhagoje.

D. Spotas dirbo Žmogaus teisių stebėtojų, Dėmesio mirties bausmei (Death Penalty Focus) ir San Fransiske įsikūrusio Vaikų teisinės apsaugos centro direktorių tarybose.

Rašymas 
8-ajame dešimtmetyje D. Spotas pradėjo rašyti kino režisierių, aktorių ir dramaturgų biografijas. Jis taip pat yra parašęs pasakojimų apie tokius religinius veikėjus, kaip Jėzus, šv. Žana d’Ark ir šv. Pranciškus Asyžietis. Pagal pastarąjį pasakojimą TV tinklas „Faith & Values Media“ pastatė to paties pavadinimo dokumentinį filmą „Šventasis prieš savo valią: Pranciškus Asyžietis“ („Reluctant Saint: Francis of Assisi“). Pagal D. Spoto „Žaklina Buvjė Kenedi Onasis: Gyvenimas“ („Jacqueline Bouvier Kennedy Onassis: A Life“) buvo pastatyta keturių valandų trukmės drama, kuri per CBS televiziją buvo parodyta 2000 m. Kartu su Džordžu Stelcneriu iš „West Egg Studios“ jis buvo šio filmo vykdomasis prodiuseris.

D. Spotas dirbo scenarijų konsultantu HBO/BBC filme „Mergina“ („The Girl“, 2012 m.), paremtame Spoto knygomis apie Alfredą Hičkoką. Filme, kuriame vaidina Tobis Džonsas ir Siena Miler, pasakojama apie Hičkoko elgesį su Tipe Hedren filmuojant „Paukščius“ („The Birds“, 1963).

Atsiliepimai 
1992 m. tarptautinė naujienų svetainė „Publishers Weekly“ D. Spoto veikalą apie Lorenso Olivjė gyvenimą pavadino „puikia, jaudinančia biografija, verta savo įvairiapusio siužeto“. Maiklas Kovenis, 2007 m. laikraštyje „The Guardian“ recenzuodamas Alano Beitso biografiją, D. Spotą apibūdino kaip „amerikiečių pseudoakademinį liežuvautoją, parašiusį pikantiškų, autoritetingų knygų…“ Baris Foršou dienraštyje „The Times“ rašė, kad D. Spotas – „vienas įžvalgiausių biografų, žmogus, kurio savos temos nuovoka visada aštri kaip skustuvas“.

Asmeninis gyvenimas ir mirtis 
D. Spotas buvo atviras gėjus ir gyveno su savo vyru Ole Flemingu Larsenu (Ole Flemming Larsen) netoli Kopenhagos Danijoje.

Sulaukęs 81-erių, 2023 m. vasario 11 d. Kiogėje Donaldas Spotas mirė nuo kraujo išsiliejimo į smegenis.

Bibliografija 
 D. Spoto bibliografija

Išnašos 

JAV rašytojai
JAV biografai
Teologai